Kedves felső tagozatos tanulók!

Voltál már **bringás-kenus vándortábor**ban? Gyere, próbáld ki velünk!

Az idén a **Körösök vidékére megyünk 2021. július 19–24-ig**.

Az oda- és visszautat különbusszal vagy tömegközlekedéssel oldjuk meg (ezt a következő tájékoztatóban pontosítjuk).

Három nap bringázunk, három nap pedig kenuzunk a Körösök völgyében. Helyi túravezető segítségével járjuk be ezt a vidéket. Bolyongunk holtágakban, erdőkben, történelmi városrészeken, kastélyokban, múzeumokban. A táborunkat Békés-Dánfokon kezdjük, itt kerékpárral bejárjuk első két nap a környéket csillagtúrázva. Harmadik, negyedik nap vízitúrázunk a Kettős-Körösön. Az ötödik nap a legszebb, legvadregényesebb, de talán legnehezebb túraszakasz lesz, ahol kenuval és kerékpárral is megismerhetjük a Holt-Körös vidékét. A hatodik nap Szarvas és Békésszentandrás környékén biciklizünk.

Bővebben a túrákról a bringásvándor honlapján olvashatsz: <https://www.bringasvandor.hu/programok-turak/tura-a-korosok-volgyeben>.

Az útvonal nehézsége: könnyű, bringával kb 90 km/3nap, kenuval 65 km/3nap lesz a táv.

24-es, ill. 28-as sebességváltós kerékpárokat, láthatósági mellényeket, kerékpáros sisakot, túrakenut, mentőmellényeket, kenunként 1 db vízhatlan műanyaghordót a szervezők biztosítanak.

Csomagszállítás biztosított, csak a napi legszükségesebbet visszük magunkkal.

**Szállás**unk 6-8 személyes katonai sátrak lesznek kemping ágyakkal.

Hálózsák, kis és nagy hátizsák, elemlámpa szükséges. (A többi felszerelést a következő levélben írjuk le).

**Étkezés:** egyénenként csomagolva reggeli, napközben 3 szendvics, édességgel, gyümölccsel, ropival, este meleg vacsora.

Ha nem ijedsz meg a melegtől, a szúnyogoktól, egy kis izomláztól, izzadástól, a tábori ágyaktól, akkor gyere velünk! **A jelentkezéshez elengedhetetlen a biztos kerékpáros- és úszástudás!**

Tábortüzet többször gyújtunk, köztünk lesznek a „gyilkosok”, hívjuk „Pétert és Pált”, métázunk és számháborúzunk is. Az ajándék sosem marad el!...

A tábor díja: kb.32000 Ft(a pontos összeg az utazástól függ). Előleget (10000Ft) a jelentkezéskor kérjük a jelentkezési lappal együtt. A fennmaradó összeget május végén kell fizetni készpénzben leadva. A táborba 18 főt tud jelentkezni a jelentkezési sorrend függvényében.

Jelentkezni Ida néninél (30/9040330) és Attila bácsinál (70/6760902) lehet.